Á Vesturlandi má finna fjölbreytni og fegurð íslenskrar náttúru . Mikilfengleg fjalla - og jöklasýn , gróðursæl héruð , fjölskrúðugt fuglalíf , fengsælar ár og vötn , firðir og flóar og vellandi jarðhiti gerir ferðamönnum kleift að finna sér eitthvað til afþreyingar . Gönguleiðir Fjöldi gönguleiða af öllum erfiðleikastigum eru víðsvegar í kringum Laxárbakka . Má þar nefna : Síldarmannagötur frá botni Hvalfjarðar yfir í Skorradal . Leggjabrjótur milli Þingvalla og Botnsdals í Hvalfirði . Akrafjall er einkar formagurt fjall séð frá Akranesi , mjög víðsýnt er af fjallinu . Vinsælar gönguleiðir eru upp á Háahnúk ( 555 m ) sem er syðri tindurinn eða Geirmundartind ( 643 m ) . Gestabók er á Háahnúki . Hafnarfjall gegnt Borganesi tilheyrir fornri megineldstöð sem var virk fyrir 4 milljónum ára . Hafnarfjall er 844 m . Baula er áberandi fjall sem sést víða að úr Borgarfirði . Það er keilulaga , 934 m hátt líparítfjall . Skessuhorn í Skarðsheiði er eitt af einkennisfjöllum Vesturlands . Skessuhornið er mjög tignarlegt fjall með bröttum hamrabeltum og er útsýni yfir Borgarfjörðinn afskaplega fallegt . Það er 963 m hátt . Fuglaskoðun Laxárbakki stendur við ós Laxár og Grunnafjarðar ( Leirárvogur ) . Grunnafjörður er um 14,7 km² og einkennist af víðlendum sandmaðksleirum og miklu fuglalífi . Um Grunnafjörð fara fuglar ( umferðarfuglar ) vor og haust sem eru á leið til og frá varpsstöðvum á Grænlandi og Kanada ; margæs ( Branta bernicia ) og rauðbrystingur ( Calidris canutus ) . Áhugasamir golfarar geta valið um 10 golfvelli á Vesturlandi . Þar af eru tveir 18 holu golfvellir , Garðavöllur á Akranesi og Hamarsvöllur við Borganes . Auk annara golfvalla í grennd við Laxárbakka er golfvöllurinn á Þórisstöðum , Húsafelli og í Staðarsveit . Ljósmynd : bjarteyjarsandur.is Heímsókn á flottan sveitabæ - hve svalt er það ? Bjarteyjarsandur í Hvalfirði er heimili þriggja fjölskyldna og þar er stunduð fjölbreytt atvinnustarfsemi sem tengist búskap , ferðaþjónustu , fræðslustarfsemi , matvælaframleiðslu , verktakastarfsemi og fleiru . Bærinn stendur á fallegum stað innarlega í Hvalfirði og þar hefur sama ættin búið allt frá árinu 1887 .